和聖俞李侯家鴨脚子
作者：歐陽修
朝代：宋

paragraphs: 鴨脚生江南，名實未相浮。
絳囊因入貢，銀杏貴中州。
致遠有餘力，好奇自賢侯。
因令江上根，結實夷門秋。
始摘纔三四，金奩獻凝旒。
公卿不及識，天子百金酬。
歲久子漸多，纍纍枝上稠。
主人名好客，贈我比珠投。
博望昔所徙，蒲萄安石榴。
想其初來時，厥價與此侔。
今也徧中國，籬根及牆頭。
物性久雖在，人情逐時流。
惟當記其始，後世知來由。
是亦史官法，豈徒續君謳。